Document ID: 32007H0562

Reference:
17.8.2007
DA
Den Europæiske Unions Tidende
L 214/9
RÅDETS HENSTILLING
af 12. juni 2007
vedrørende informationsudveksling om kidnapninger foretaget af terrorister
(2007/562/EF)
RÅDET FOR DEN EUROPÆISKE UNION,
som tager følgende i betragtning:
(1)
Kidnapninger foretaget af grupper/enkeltpersoner, der indgår i en forgrening af international terrorisme, stiller medlemsstaterne over for en enorm udfordring.
(2)
For at kunne finde en løsning på sådanne situationer er medlemsstaterne nødt til at indsamle baggrundsinformation, etablere kontakter og indlede drøftelser i et fortroligt forum.
(3)
Den berørte medlemsstats kapaciteter vil blive styrket væsentligt, hvis den kan drage nytte af andre medlemsstaters erfaringer fra lignende situationer.
(4)
Medlemsstaterne bør derfor indsende et datablad med centrale oplysninger om tidligere kidnapninger til de andre medlemsstater; databladet skal udelukkende indeholde uklassificerede oplysninger, efter at situationen er blevet løst, og kun om kidnapninger med tilknytning til international terrorisme,
HENSTILLER FØLGENDE:
1)
at medlemsstaterne
a)
indsender følgende data, efter at en kidnapningssituation er blevet løst (1):
—
land og region, hvor kidnapningen fandt sted
—
gidslernes antal og nationalitet
—
tidspunkt og dato for kidnapningen
—
tidspunkt og dato for afslutningen af forløbet
—
gerningsmænd/ansvarlig terrorgruppe
—
modus operandi for kidnapningen
—
begrundelse for kidnapningen
—
var der en mægler involveret, ja eller nej?
—
kontaktperson i den berørte medlemsstat.
Disse oplysninger bør indsendes i overensstemmelse med formatet i bilag 1
b)
at de også indsender følgende supplerende oplysninger, hvis det er relevant:
—
årsagen til, at gidslerne opholdt sig i landet, deres sprogkundskaber og køn
—
gerningsmændenes ideologi, nationalitet og sprogkundskaber
—
hvilke metoder gerningsmændene benyttede ved henvendelse til offentligheden
—
nærmere enkeltheder om gerningsmændenes modus operandi.
Disse fakultative oplysninger bør indsendes i overensstemmelse med formatet i bilag 2.
2)
at persondata, hvis der skal indgå sådanne, indsendes i overensstemmelse med national lovgivning
3)
at medlemsstaterne indsamler oplysninger om alle de kidnapninger, der er foretaget siden den 1. januar 2002, og sender oversigten til de andre medlemsstater
4)
at medlemsstaterne udveksler oplysninger på grundlag af ovenstående principper ved hjælp af BdL-nettet til informationsudveksling om terrorhandlinger i hele EU
5)
at medlemsstaterne så vidt muligt også udveksler oplysninger med Europol, og at de efter et år på grundlag af de udvekslede oplysningers art og omfang undersøger, om det vil være hensigtsmæssigt at oprette en database i Europol-regi
6)
at medlemsstaterne udarbejder en liste over kontaktoplysninger og udveksler denne liste for at lette den direkte kommunikation mellem kontaktpunkterne.
(1)  I tilfælde af kidnapning kan disse oplysninger bidrage til hurtigt at finde ud af, om en anden medlemsstat allerede har erfaringer med kidnapninger af EU-borgere i samme region, foretaget af samme terrorgruppe eller under lignende omstændigheder. Den berørte medlemsstat kan herefter tage kontakt til den angivne kontaktperson. Yderligere oplysninger og erfaringer udveksles bilateralt i overensstemmelse med national lovgivning.
BILAG 1
Notification of terrorist kidnap
(or suspected terrorist kidnap)
Please complete all fields in this box
BILAG 2
Completion of the following information is optional in accordance with national law

Summary:
Kidnapninger foretaget af terrorister — informationsudveksling
Kidnapninger foretaget af terrorister — informationsudveksling
RESUMÉ AF:
Rådets henstilling om informationsudveksling om kidnapninger foretaget af terrorister
RESUMÉ
HVAD ER FORMÅLET MED DENNE HENSTILLING?
Den fastsætter en procedure til informationsudveksling mellem EU-landene, som skal hjælpe med at løse situationer med kidnapninger foretaget af terrorister.
HOVEDPUNKTER
Kidnapninger foretaget af terrorister stiller EU-landene over for en enorm udfordring. For at kunne finde en løsning på sådanne situationer har landene behov for baggrundsinformation for at etablere kontakter og indlede fortrolige drøftelser. Informationsudveksling kan bidrage til hurtigt at finde ud af, om et andet EU-land allerede har brugbare erfaringer med kidnapninger i samme region, foretaget af samme terrorgruppe eller under lignende omstændigheder.
For at opnå dette anbefales det, at hvert EU-land giver andre EU-lande adgang til datablade om kidnapninger foretaget af terrorister, efter at situationen er blevet løst.
Disse oplysninger bør omfatte:
land og region, hvor kidnapningen fandt sted
gidslernes antal og nationalitet
tidspunkt og dato for kidnapningen og dens afslutning
ansvarlig terrorgruppe eller gerningsmand
kidnapningsmetode
begrundelse for kidnapningen
eventuel involvering af mægler
kontaktperson i det berørte EU-land.
Følgende supplerende oplysninger bør også indsendes, hvis det er relevant:
årsagen til, at gidslerne opholdt sig i landet, deres sprogkundskaber og køn
gerningsmændenes ideologi, nationalitet og sprogkundskaber
hvilke metoder gerningsmændene benyttede ved henvendelse til offentligheden
nærmere enkeltheder om gerningsmændenes metoder.
Bilagene til henstillingen foreslår et standardformat til disse oplysninger samt forslag til yderligere oplysninger, der kan indsendes, såsom forhandlingsstrategi, forhandlingsmanøvrer, og hvorvidt der var tale om løsepenge eller politiske krav.
Yderligere oplysninger og erfaringer udveksles bilateralt i overensstemmelse med national lovgivning. Håndtering af persondata sker også i overensstemmelse med national lovgivning.
Hvert EU-land indsamler oplysninger om alle de kidnapninger, der er foretaget siden den 1. januar 2002, og sender oversigten til de andre EU-lande. En liste over kontaktpersoner videregives også med henblik på at lette den direkte kommunikation.
Oplysningerne skal deles via BdL-nettet til informationsudveksling om terrorhandlinger i hele EU (se Rådets afgørelse 2005/671/RIA). Oplysningerne deles også med Europol med en undersøgelse efter 12 måneder, der skal afgøre, hvorvidt mængden og typen af data kræver en database.
BAGGRUND
              
For yderligere oplysninger henvises til:
»Krise og terrorisme« på Europa-Kommissionens websted
»Bekæmpelse af terrorisme« på Rådets for Den Europæiske Unions websted.
DOKUMENT
Rådets henstilling af 12. juni 2007 vedrørende informationsudveksling om kidnapninger foretaget af terrorister (EUT L 214 af 17.8.2007, s. 9-12)
TILHØRENDE DOKUMENTER
            
Rådets afgørelse 2005/671/RIA af 20. september 2005 om udveksling af oplysninger og samarbejde vedrørende terrorhandlinger (EUT L 253 af 29.9.2005, s. 22-24)
seneste ajourføring 03.05.2016